  Майя Бывальцева Кам шур вамен выж вылын валтӥсь ужъёс йылпумъян пала вуо. Иворъёсъя «Удмуртия» агентстволэн корреспондентэзлы 5-тӥ куарусёнэ со сярысь вераз элькунысь транспортъя но сюрес возёсъя министр Виктор Вахромеев. «Кылем кӧснуналэ мон Кам шур вамен выж вылэ вуылӥ. Вакчияк верано ке, валтӥсь ужъёс ваньмыз сямен быдэстэмын шуыны луэ. Выж вылэ асфальт вӧлдэмын ни, ужась транспортлы мынон-ветлон усьтэмын. Лэсьтӥськисьёс ярдурлэн одӥг палысьтыз мукетаз кулэ материалъёсты но техникаез выжто», — вераз Вахромеев. Министрлэн кылъёсызъя, тӧрлыкъёслэн осконлыксы вань, 19-тӥ куарусёнэ Кам выж сӥё-дано усьтэмын луоз шуыса. Удысэтлэн кивалтӥсез озьы ик пусйиз, выжез усьтонэн герӟаськем, Ижкар-Сарапул но Сарапул-Тарасово сюресъёс вылын ужъёс азьланьтӥсько. Со автомагистральёсты выльдон понна федерал коньдэт ватсаса 200 миллион манет висъяз. Сюресъёсъя федерал фондысь эшшо 620 миллион манет басьтӥз Удмуртия элькунысь пӧртэм ёросъёсын 5 выжъёсты тупатыны. Транспортъя но сюрес возёсъя министерствоын ивортэмъя, вуоно арняе Кильмезь но Чупчи шуръёс вамен выжъёсты тупатъяны кутскозы. Министрлэн верамезъя, 2016-тӥ арын мында быдэстоно ужъёс берло дасо аръёс ӵоже ӧй вал ни. Улосвылысь Сюресъёсъя фонд таяз арын пӧртэм коньдэтъёсысь 2 миллиард 200 миллион манет люказ, миым сярысь со кык поллы тросгес. Тегъёс: Авто Камбарка Кама Транспорт Удмуртия сюресъёс ВикторВахромеев транспортъяносюресвозёсъяминистерство  